Сима Милосављевић Паштрмац, звани "Амиџа" (тур. стриц) (засеок Паштрми, Рамаћа, 1776— Крагујевац, 17. август 1836) био је учесник Првога и Другога српског устанка. Као стални пратилац кнеза Милоша био је његов секретар и управник (домостроитељ) двора у Крагујевцу. Једини очувани конак из дворског комплекса у Крагујевцу носи име по његовом другом надимку – Амиџин конак. Кућа у којој је живео налази се у улици Светозара Марковића, која је раније носила име – Паштрмчева.